NÁVRH

Memorandum porozumenia

medzi Európskym spoločenstvom a Slovenskou republikou 

o účasti Slovenska v Akčnom programe spoločenstva na boj proti
 diskriminácii (2001 až 2006)

Európska komisia, ďalej len „komisia“, v mene Európskeho spoločenstva, 
 
na jednej strane, a

Vláda Slovenskej republiky, ďalej len „Slovensko“,

na druhej strane,

keďže: 

(1)	rozhodnutie Asociačnej rady č. 1/2002 medzi Európskou úniou a Slovenskou republikou z 18. februára 2002 ustanovuje všeobecné zásady pre účasť Slovenska v programoch spoločenstva, ponechávajúc pritom na komisiu a príslušné úrady Slovenska, aby určili špecifické dojednania a podmienky, vrátane finančného príspevku, so zreteľom na účasť v každom príslušnom programe,

(2)	akčný program spoločenstva na boj proti diskriminácii (2001 – 2006) bol ustanovený rozhodnutím rady 2000/750/ES z 27. novembra 2000 (1), 

(3)	tento program je určený na podporu a doplnenie úsilia na úrovni spoločenstva a v členských štátoch podporovať opatrenia na prevenciu a boj proti diskriminácii; keďže môže tiež zohrávať dôležitú úlohu v podpore úsilia kandidátskych krajín v podchytení základných práv a podpore rovnosti v predvstupovom období.

sa dohodli takto:

Článok 1

Program

Slovensko sa zúčastní v Akčnom programe spoločenstva na boj proti diskriminácii (2001 - 2006), (ďalej len „program“) v súlade s podmienkami ustanovenými v rozhodnutí Asociačnej rady č. 1/2002 medzi Európskou úniou a Slovenskou republikou z 18. februára 2002, ktoré ustanovuje všeobecné zásady pre účasť Slovenska v programoch spoločenstva v súlade s dojednaniami a podmienkami ustanovenými v článku 2 tohto Memoranda porozumenia.

Článok 2

Dojednania a podmienky účasti v programe

1.	Slovensko sa zúčastní na aktivitách programu v súlade s cieľmi, kritériami, postupmi a konečnými termínmi ustanovenými v rozhodnutí rady 2000/750/ES. 

2.	Dojednania a podmienky predkladania, hodnotenia a výberu žiadostí oprávnených inštitúcií, organizácií a jednotlivcov zo Slovenska sú rovnaké, ako dojednania a podmienky, ktoré sa vzťahujú na oprávnené inštitúcie, organizácie a jednotlivcov pochádzajúcich z členských štátov Európskej únie.

3.	Za účelom účasti v programe Slovensko každý rok zaplatí finančný príspevok do Všeobecného rozpočtu Európskej únie.

4.	Finančný príspevok Slovenska v závislosti od jeho účasti a vykonávania programu sa pripája k čiastke, ktorá je každoročne vyčlenená vo Všeobecnom rozpočte Európskej únie ako rozpočtová položka viazaná na účely plnenia finančných záväzkov vyplývajúcich z rôznych foriem opatrení nevyhnutných na vykonávanie, riadenie a realizáciu programu.

5.	Pri postupoch spojených so žiadosťami, zmluvami a správami, ako aj pre ostatné administratívne záležitosti spojené s programom sa použije jeden z úradných jazykov spoločenstva.

Článok 3

Finančný príspevok
Pravidlá upravujúce finančný príspevok Slovenska sú obsahom prílohy I a II. 

Časť finančného príspevku môže byť financovaná prostredníctvom príslušných nástrojov vonkajšej pomoci spoločenstva, ak to Slovensko požaduje.

Článok 4

Správy a hodnotenie

Bez toho, aby bola dotknutá zodpovednosť komisie a Dvoru audítorov Európskych spoločenstiev vo vzťahu k monitorovaniu a vyhodnocovaniu programu, účasť Slovenska v programe je neustále monitorovaná na báze partnerstva s účasťou komisie a Slovenska. Slovensko predloží komisii príslušné správy a zúčastní sa na iných špecifických aktivitách, ktoré spoločenstvo poskytuje v rámci daného programu.

Článok 5

Záverečné ustanovenia

Toto Memorandum porozumenia sa uplatňuje počas trvania programu. Napriek tomu, ak komisia rozhodne o predĺžení trvania programu bez iných podstatných zmien v rámci programu, automaticky sa predlžuje platnosť tohto memoranda na príslušné obdobie, ak žiadna zo strán nenamieta. 

Prílohy tvoria neoddeliteľnú súčasť tohto Memoranda porozumenia.

Toto Memorandum porozumenia môže byť zmenené a doplnené len písomnou formou po dosiahnutí vzájomného súhlasu oboch strán.

Toto Memorandum porozumenia vstupuje do platnosti v deň jeho podpísania obidvomi stranami. 

Nadobúda účinnosť v deň podpisu.

V .....,  

dňa…...   . 200..

Za vládu Slovenskej republiky

Peter Magvaši

minister práce, sociálnych vecí a rodiny
Slovenskej republiky

V ……………
dňa......................200..............

Za komisiu
v mene Európskeho spoločenstva
[meno]

člen komisie 
za [úrad]

Príloha I 

Pravidlá upravujúce finančný príspevok Slovenska v
Akčnom programe spoločenstva na boj proti diskriminácii 
(2001 - 2006)

1.	Finančný príspevok, ktorý zaplatí Slovensko do Všeobecného rozpočtu Európskej únie za účelom jeho účasti v programe, je takýto:

30 000 euro za rok 2003

30 000 euro za rok 2004

30 000 euro za každý rok nasledujúci do vstupu.
 
2.	Príspevok Slovenska zahŕňa náklady spojené s prípravou, uskutočniteľnosťou, rozvojom a realizáciou projektov spoločného záujmu, ako aj s rozvojom a vykonávaním horizontálnych opatrení, ktoré program predpokladá.

3.	Cestovné náklady vynaložené zástupcami Slovenska ako pozorovateľmi na práci výboru uvedeného v článku 6 rozhodnutia rady č. 2000/750/ES z 27. novembra 2000 alebo na iných stretnutiach spojených s vykonávaním programu preplatí komisia na rovnakom základe a v súlade s postupmi, ktoré sa v súčasnosti uplatňujú na zástupcov členských štátov Európskej únie.

4.	Finančné nariadenie, ktoré sa vzťahuje na Všeobecný rozpočet Európskej únie sa uplatňuje na účely riadenia príspevku Slovenska.

5.	V čase, kedy toto Memorandum porozumenia nadobudne účinnosť a na začiatku každého nasledujúceho rozpočtového roku zašle komisia Slovensku výzvu na zaplatenie príslušného príspevku, na ktorý sa vzťahuje toto Memorandum porozumenia.

6.	Tento príspevok sa platí v euro na euro bankový účet komisie.

7.	Slovensko zaplatí svoj príspevok na každoročné náklady v súlade s výzvou na zaplatenie príspevku do troch mesiacov po dátume uvedenom vo výzve. Akékoľvek zdržanie platby príspevku spôsobí, že Slovensko zaplatí úrok z oneskorenia z nezaplatenej čiastky za danú dobu oneskorenia. Úroková sadzba je sadzba, ktorú v deň splatnosti uplatní Európska centrálna banka pri jej hlavných operáciách v euro, zvýšená o 1,5 percentuálneho bodu. V prípade, že oneskorenie platby príspevku je také, že môže významne ohroziť vykonávanie a riadenie programu, účasť Slovenska v programe v danom roku bude pozastavená komisiou, ak nedošlo k platbe príspevku v priebehu dvadsiatich dní po odoslaní oficiálneho upomienkového listu Slovensku. 

Príloha II

Aktivity pokryté finančným príspevkom Slovenska v 
Akčnom programe spoločenstva na boj proti diskriminácii (2001 - 2006)

1. Rok 1: 2003

Celkový príspevok: Є 30 000

1.1 Príspevok 30 000 euro umožní Slovensku prístup k týmto aktivitám:

Prúd 1

•	Účasť dvoch zástupcov na stretnutiach Právnej pracovnej skupiny (skupina úradníkov z úradov členských štátov zodpovedných za uplatňovanie smerníc o nediskriminácii – 2 stretnutia ročne).

•	Ďalšie aktivity analýzy a hodnotenia sa rozhodnú v zmysle ročného pracovného programu odsúhlaseného na ďalšie roky.

Prúd 3

•	Účasť dvoch zástupcov na každoročnej Európskej konferencii o diskriminácii a diverzite. 

•	Podpora organizácie seminára na Slovensku s cieľom mobilizovať kľúčových aktérov v otázkach súvisiacich s diskrimináciou vrátane, kde je to vhodné, šírenia záverov štúdií.

•	Ďalšie aktivity zvyšovania povedomia sa rozhodnú v zmysle ročného pracovného programu.

1.2 Príspevok 30 000 euro zahŕňa aj náklady spojené s účasťou jedného zástupcu Slovenska ako pozorovateľa na zasadnutiach Programového výboru (3 až 4 zasadnutia ročne podľa potreby), s vyslaním úradníkov komisie na Slovensko v súvislosti s programom a náklady na inú administratívnu podporu. 

2. Rok 2: 2004 a nasledujúce roky

Celkový ročný príspevok: Є 30 000

Účasť Slovenska v programe v roku 2004 a v neskorších rokoch do vstupu bude vychádzať z podmienok roku 2003 a z rozhodnutí Programového výboru o ročnom pracovnom programe.